उत्तर प्रदेश में कोरोना से 63 और लोगों की मौत, संक्रमण के 3,064 नये मामले सामने आए
उत्तर प्रदेश में पिछले 24 घंटों के दौरान कोविड-19 से 63 और लोगों की मौत के साथ राज्य में इस वायरस से मरने वालों की संख्या बढ़कर 6,092 हो गयी है।
लखनऊ। उत्तर प्रदेश में पिछले 24 घंटों के दौरान कोविड-19 से 63 और लोगों की मौत के साथ राज्य में इस वायरस से मरने वालों की संख्या बढ़कर 6,092 हो गयी है। सोमवार (5 अक्टूबर) को संक्रमण के 3,064 नये मामले सामने आए। चिकित्सा एवं स्वास्थ्य विभाग के अपर मुख्य सचिव अमित मोहन प्रसाद ने सोमवार को बताया कि प्रदेश में पिछले 24 घंटों के दौरान कोरोना वायरस से संक्रमित 63 और लोगों की मौत हो गयी। उन्होंने बताया कि प्रदेश में इस वक्त 45,024 मरीजों का इलाज किया जा रहा है। राज्य में उपचाराधीन रोगियों की संख्या में भी लगातार गिरावट आ रही है और अब संक्रमण से उबरने की दर बढ़कर 87.75 प्रतिशत हो गयी है। प्रसाद ने कहा कि अब तक कुल 3,66,321 मरीजों को अस्पतालों से छुट्टी दी जा चुकी है उन्होंने कहा कि प्रदेश में रविवार को 1,49,272 नमूनों की जांच की गयी। राज्य में अब तक 1,08,88,520 नमूनों की जांच की जा चुकी है। स्वास्थ्य बुलेटिन के अनुसार पिछले 24 घंटे में लखनऊ में 11, कानपुर नगर में आठ, वाराणसी में पांच, प्रयागराज, गोरखपुर और बरेली में तीन-तीन संक्रमितों की मौत हुई है। प्रसाद ने कहा कि नए मामलों में लखनऊ में 454, कानपुर नगर में 196, गौतमबुद्धनगर में 186 , गाजियाबाद में 162, मेरठ में 145, गोरखपुर में 133 और मुरादाबाद में 103 मामले सामने आए हैं।